གོང་གི་རྩོམ་བྱང་འདི་༡༩༨༧ལོ་མཇུག་ཏུ་རྒྱ་ནག་གི་རྒྱལ་ས་པེ་ཅིན་གཞུང་གི་སྐད་ཆ་ཞིག་རེད།པེ་ཅིན་གཞུང་གི་སྐད་ཆ་འདི་ཅི་ལྟར་བྱུང་མིན་ནི་ལོ་རྒྱུས་ཅུང་ཟད་རིང་མོ་ཞིག་ཡོད་མོད།འོན་ཀྱང་དེ་རིང་འདིར་སྐབས་དེའི་ངའི་གྲོགས་པོ་དཔའ་ངར་ལྡན་པ་ཞིག་གི་མི་ཚེ་དང་འབྲེལ།དྲན་ཐོ་ཐུང་ངུ་འདིའི་ནང་དུ་མདོར་བསྡུས་ཞིག་འབྲི་རྒྱུ་ཡིན།ཉིན་ཤས་སྔོན་བོད་ནང་གི་གྲོགས་པོ་ཞིག་གིས་ཕྲན་དང་མཉམ་དུ་ཡོད་པའི་འདྲ་པར་རྙིང་པ་ཞིག་བསྐུར་སོང་།པར་དེའི་ནང་དུ་ལོ་ཤས་གོང་ནས་དབུགས་བསགས་ཀྱི་ན་ཚ་སྙུང་བཞིན་པའི་གྲོགས་པོ་ཞིག་ཡོད་པ་དེ་འདུག་པས།ཕྲན་གྱིས་ཁོང་གི་འཕྲོད་བསྟེན་སྐོར་གྱི་གནས་ཚུལ་དྲིས་པ་ཡིན།བློ་ཡུལ་ལས་འདས་པ་ཞིག་ལ།དཔའ་ངར་ལྡན་པའི་གྲོགས་པོ་ཁོང་ད་ལོའི་ཧོར་ཟླ་གཉིས་པའི་ནང་ཚེ་ལས་འདས་སོང་ཟེར་པས།ངའི་མགོ་ནང་དུ་ནག་ཐོམ་མེར་སྐར་ཆ་ཞིག་གི་ནང་དུ་ཅི་ཡང་དྲན་རྒྱུ་མེད་པ་ཞིག་ཏུ་གྱུར་སོང་ལ།ཕྲན་གྱིས་ཡིད་སྐྱོ་བའི་གནས་ཚུལ་དེ་ཐོས་དུས།གྲོགས་པོ་ཁོང་འདས་ནས་ཟླ་བ་འགའ་ཕྱིན་འདུག་པས།སྐབས་ཐོག་དེར་ཕྲན་གྱིས་འདས་པོ་ཁོང་གི་ཤུལ་ལུས་དགུང་ལོ་བརྒྱད་བཅུར་སོན་པའི་ཨ་མ་ལགས་དང་།ཁོང་གི་བཟའ་ཟླ་བུ་ཕྲུག་ནང་མི་སྤུན་མཆེད་ཚོར།མྱ་ངན་གྱི་འཚམས་འཕྲིན་ཙམ་ཡང་ཞུ་བའི་གོ་སྐབས་ཡང་མ་བྱུང་སྟབས།སེམས་ཤིན་ཏུ་སྐྱོ་ཡང་བྱ་ཐབས་བྲལ།